60 borgere fodrede lørdag eftermiddag Region Nordjylland med deres tanker om sundhed og grøn omstilling.

Hvordan kan sygehusene genbruge mere? Og er det i orden at konsultere sin læge ved hjælp af videokonference? Det er blot nogle af de emner, som borgere og regionspolitikere diskuterede lørdag ved et stort borgermøde i Aalborg. Regionen havde inviteret borgerne til diskussion og meningsudveksling, for politikerne vil gerne blive klogere på, om de gør tingene godt nok: - Jeg synes, det er enormt vigtigt, for vi politikere kan godt somme tider have holdninger i både øst og vest. Derfor er det super, at møde helt almindelige borgere og snakke om, hvad der ligger dem på sinde, forklarer Lone Sondrup (Venstre), der er 1. næstformand i Regionsrådet. Vil møde personale af kød og blod Og møde borgerne, det gjorde de. Borgermødet var delt op i en række oplæg og efterfølgende gruppearbejder, hvor borgerne sad i gruppe med hver deres politiker: - Det er vigtigt, at man melder sig til sådan noget her, hvis man har noget på hjerte. Jeg synes, vi har haft nogle gode diskussioner ved vores bord. Blandt andet om, om videokonference kan erstatte et lægebesøg. Det synes vi ikke. Videokonference er fint fagfolkene imellem, men patienterne har mere brug for sundhedspersonale i kød og blod, lød tilbagemeldingen fra Flemming Pedersen, der er pensionist, efter første halvdel af mødet. Til gengæld var han mere skeptisk over, om politikerne rent faktisk ville ende med at bruge dagens mange inputs til noget: - Jeg kan godt mistænke lidt, at borgermøder som dem her er en slags alibi for politikerne. Jeg føler mig i hvert fald ikke overbevist om, at de rent faktisk bruger vores tilbagemeldinger til en hel masse, siger han. Men det afviser Lone Sondrup pure. Ifølge hende er borgermødet af afgørende betydning: - Vi tager de her inputs med hjem. Det garanterer jeg. Og jeg har fået mange gode ting på blokken efter snakken med de to herrer, som jeg har siddet ved bord med. Det har været særdeles inspirerende, slutter hun.